
Ezúton is szeretnék köszönetet mondani azoknak az embereknek,
akik ötleteikkel, támogatásukkal, vagy akár tevékenyen segítették a
regény létrejöttét.

A
Fallen Angels csapatának, DR-nek, Shadowhawknak, Daninak, Chrisnek
és Bladenek, akik kölcsönadták a karaktereiket erre a kalandra, és
hétről-hétre végighallgatták a jól-rosszul sikerült történeteimet.
Az ő támogatásuk és bíztatásuk nélkül nem jutottam volna
messzire.

Varga
Ákosnak (Shadowhawk), aki magára vállalta a lektor nehéz szerepét,
és kétszer is átrágta magát a kéziraton, rámutatva azokra a
hibákra, amelyeket vétettem. Külön köszönet illeti Kovács Sándort
(SmileCat) a további javításokért és az elektronikus
verziókért.

Feleségemnek, Szüleimnek és Húgomnak, akik mindvégig mellettem
álltak, és lehetővé tették, hogy az írásra
koncentráljak.

A
Törékeny Horizont olvasóinak, akik hasznos visszajelzéseket
küldtek, és lelkesítő szavaikkal új erőt adtak a Titáneső
befejezéséhez.

És
végül, de nem utolsó sorban azoknak, akik az életem részei voltak a
regény ideje alatt, és így vagy úgy, de hozzájárultak a történet és
a karakterek formálódásához.








Előjáték

 Árnyék a
sötétben


1






„Gyűlölöm a világűrt.”

A
gondolat az elmúlt hetek során nem először ötlött fel Scarlett
Masterson agyában. Valamikor a katasztrófa során verhetett
gyökeret, mivel korábban soha nem érezte ezt a nyers, a lelke
mélyéről előhömpölygő gyűlöletet, amellyel a végtelen sötétség
irányában viseltetett. Amikor kibámult a szoba keskeny ablakán az
űrbe, minduntalan elöntötte ez az érzés. Ilyenkor néha órákon át
csak állt, bámulva a végtelen mélységet, és átadta magát annak a
határtalan elveszettségnek, amely a menekülése óta folyamatosan
kísértette.

A
szoba falai egyre fojtogatóbban zárultak köréje, és ezen nem
segített az egyébként fényűző, keletiesen szellős berendezés sem. A
puha párnák és meleg színű szövetek rafináltan megtervezett
összevisszasága, a békés földi tájakat felvonultató képek, vagy a
friss gyümölcsökkel megrakott tálak mind csak halvány ellenpontjai
voltak a kilátóablakon túl nyújtózó hideg és gonosz feketeségnek.
Akármennyire is az ellenkezőjét próbálták vele elhitetni, ez is
csak egy börtön volt. Gyönyörű, bársonnyal bélelt cella egy
mélyűrben lebegő hajón.

A
Fuujin katasztrófája után került ide, amikor a hajó ráakadt
a magányosan sodródó mentőkabinjára. A Fuujin egykoron a
Cryogen Corporation legféltettebb titka volt. Emberek ezrei vártak
az utasításaira, és olyan titkoknak volt tudója, amelyek
gyökerestül forgatták volna fel a világot. De elszámította magát,
amikor egy csapat csavargó megtámadta a bázist. Hiba volt őket
fogságba ejteni. Ha azon nyomban végez velük, az egész helyzet nem
fajult volna idáig. De ő túl akarta teljesíteni a rábízott
feladatot. Nagyravágyásának pedig végzetes lett az
eredménye.

Az
elmúlt hetek alatt rengeteg ideje volt átgondolni az eseményeket,
de akárhogy törte a fejét, nem jutott előrébb a rejtélyek
megoldásában. Egyszerűen nem volt rá logikus magyarázat, hogyan
omlott össze egyik pillanatról a másikra a Fuujin összes
rendszere. A reaktorok, az életfenntartó rendszer, de még a
számítógépek is többszörösen biztosítva voltak. Ha akadt is egy
szabotőr, az semmiképp sem okozhatott volna ekkora kárt. Egyszerűen
az állomás túlzottan fontos volt ahhoz, hogy ilyen megtörténhessen.
Azt pedig, ahogyan Azrael kiszabadult, végképp nem
értette.

Az
idegen hajót, amelyet még az űrbeli utazások hajnalán fogtak be
titokban, közel egy évszázadig tartották rabságban. Titkainak
feltárulásával együtt fejlődött az emberiség is: a Cryogen,
miközben egyszerű beszállító cégből a világ legnagyobb és
legbefolyásosabb konszernjévé vált, egyetlen hatalmas ugrással
átvezette a világot a csillagközi korba. Talán kicsit túlzottan is
gyors volt ez az iram. Az emberiség a lopott technológia révén
éretlenül lépett a galaktikus színpadra, és az újonnan
gyarmatosított bolygókra magával hurcolta a mélyen gyökerező
társadalmi ellentéteket is. A folyamat katalizátora végig az az
élő, öntudattal rendelkező hajó volt, amely valamikor még a
civilizáció hajnalán rekedt a Naprendszer peremén. Amelyet
könyörtelen rabságban tartottak, elzárva a számára éltető fénytől,
félve attól, hogy erőre kap és elszabadul. De végül a saját
gonoszságuk visszaütött. Keményebben és váratlanabbul, mint azt
valaha sejtették volna.

Scarlett az utolsó pillanatban menekült el az állomásról, pont
mielőtt a falakon keresztül áttörő, új erőre kapó Azrael
szétrobbantotta volna azt. Lidérces álmainak azóta is legjellemzőbb
motívuma volt a tüskére emlékeztető élő jármű. Számtalan módon
megélte már, amint az áramvonalas fémtestén megjelennek a fegyverek
és tüzükkel elemészti őt. Néha a fejére is olvasta előtte a bűneit,
percekig sorolva az emberiség által elkövetett gaztetteket, amelyet
a tőle kicsalt tudás birtokában követtek el. Előfordult, hogy
egyúttal ítéletet is mondott a faj felett, és irgalmatlan hatalmát
fitogtatva elemésztette a Földet, felperzselve annak tengereit,
erdőit, mezőit. A teljes lakosságot. Ilyenkor többnyire üvöltve
ébredt és napokig nem mert elaludni.

Fogvatartói viszonylag ritkán látogatták. Az elfogását
követően mindössze egy alkalommal kereste fel egy apró kínai nő,
aki részletesen elmeséltette vele az eseményeket. Szenvtelenül
lerögzítette a vallomását, majd megjegyzések nélkül a sorsára
hagyta. Azóta csak a néha benéző őrök nyújtottak némi társaságot,
bár ezek angoltudása alig néhány szóra korlátozódott. A szobában
volt ugyan egy számítógép terminál, de ezeket kizárólag a
médiatárhoz való hozzáférésre korlátozták. A gépben tárolt több
ezer napnyi kínai szappanopera viszont gyakorlatilag
élvezhetetlennek bizonyult. Bár néhány szót azóta már felszedett
belőlük, de továbbra is nagyon idegennek, nagyon furcsának tűntek a
számára. Az őreit nem érdekelte ha sír, ha üvölt, vagy ha
letargiában üldögél a végtelen űrt bámulva. Kezdte magát úgy
érezni, mint egy kalitkába zárt, időérzékét vesztett madár. És
egyre inkább átérezte Azrael szenvedéseit is.

Az
ajtócsengő halk trillázása szakította félbe a merengését. No lám,
eljött az etetés ideje, futott át az agyán a bizarr gondolat.
Odafordult az ajtó irányába, amely szinte hangtalanul
visszahúzódott a falba. Egy hosszú selyemruhába öltözött, törékeny
kínai nő lépett be rajta. Határozott mozgása szöges ellentétben
állt a finom ruhával. Ahogy közelebb lépett a ruhán kergetőző
hímzett sárkányok mintha gonoszul mosolyogtak volna rá. Gerincének
apró mozdulatával úgy, ahogy csak azok képesek akik ezt évezredek
óta gyakorolják, meghajolt.

– Ming nagyúr látni kívánja önt. – Hangja szokatlanul mély
volt, és nyoma sem volt akcentusnak. Scarlett felvonta a
szemöldökét.

– Vége a büntetésemnek? – A szavai szinte csikorogtak. Zavartan
beletúrt az egykor szép vörös fürtjei közé, amelyek mostanra
gubancosan tapadtak egymáshoz. – Kiengednek, vagy inkább kivégzés
lesz? – Maga is meglepődött a szarkasztikus válaszán, amely szinte
magától jött. A régi beidegződések. Egy világ maradéka, amelyben
mindig késznek kellett lenni egy válasszal. A fel nem tett
kérdésekre is.

A nő
kifürkészhetetlen arccal meredt rá. Egy hengert húzott elő a ruhája
alól, és az ágyra dobta.

– Öltözzön fel. Megvárom odakint. – Ezzel megfordult, és
kitipegett az ajtón.

A
henger egy instaruhát rejtett. Semmi köze nem volt azokhoz a
méretre készült drága kosztümökhöz és ruhákhoz, amelyeket az utóbbi
években megszokott. Egy gyors és olcsó megoldás a szegények
ruházati gondjainak megoldására. Utoljára gyerekkorában viselt
ilyet, és már akkor is a pokolra kívánta ezeket. Megforgatta a
kezében, majd undorodva meghúzta a nyíl melletti fület. A henger
egy színes selyemszerű anyagot köpött az ágyra, amely a levegőn
azonnal növekedésnek indult. Alig tíz másodpercen belül egy vékony,
testhezálló selyemruha feküdt az ágyon.

Scarlett felemelte és gyanakodva megforgatta a szokatlan
darabot. A hátán egy hatalmas szimbólum terpeszkedett, egy kínai
jellel, amelyet mintha már látott volna valahol. Sötétvörös és
fekete színekben pompázott a mennyezeti lámpák tompa fényében.
Ránézésre pontosan az ő mérete. Vállat vont, és öltözködni
kezdett.

Alig
két percen belül az ajtóban állt. A nő végigmérte, majd bólintott.
A ruhája ujjából egy fésűt vett elő és némán átnyújtotta. Az
ajtóban álló két őr közül az egyik elvigyorodott és
rákacsintott.

A
hajó folyosói semmiben sem különböztek a személyszállító
jachtokétól. A lépteiket szőnyeg nyelte el, amely már önmagában is
fényűzésnek számított egy űrhajón. A képet csak tovább erősítették
a falakat díszítő selyemképek. A tulajdonosa valószínűleg sok időt
tölt az űrben, futott át a fején a gondolat. A nehéz selyemruhában
is szinte lebegve közlekedő nő tradicionális eleganciája
tökéletesen illeszkedett a szokatlan berendezésbe. Több ezer éves
arisztokrácia hatalmát hirdette minden. Visszafogott, de ugyanakkor
mégis nagyon hivalkodó.

A
nehéz fából készült kétszárnyú ajtó előtt két testőr állt. A nő
egyetlen intésére egyikük kitárta előttük a szárnyakat, és ezzel
egyidőben mélyen meghajolt. A testőrök elmaradtak és ők ketten
beléptek a félhomályos terembe.

Mélyvörös, fekete és arany uralta a jó húsz méter hosszú
szobát. A falakat lakkozott fa betétek díszítették, rajtuk
aranyozott domborművekkel és a korábbról már megismert
szimbólummal. Nehéz vörös selyembrokát függönyök keretezték a
jókora ablakokat, amelyek mögött a csillagokkal pettyezett mélyűr
látványa uralta a látóteret. Lábai szinte elvesztek a vastag
szőnyegben, amelybe valaki egy kínai jelekkel írt szöveget vágott
bele. Az aranyszín karakterek kígyóként nyújtóztak előtte a földön.
Az egész szemben levő falat uraló ablak előtt egy alacsony figura
állt, és a csillagokat bámulta. Scarlett beleborzongott a
látványba.

A nő
pár szót mondott a maga éneklésnek ható nyelvén, majd szinte földig
hajolva kihátrált, magára csukva az ajtószárnyakat. A sötét
sziluett megfordult és közelebb lépett. Scarlett szinte
önkéntelenül is utánozta a nő meghajlását. Suta mozdulata halvány
mosolyt csalt a közelebb lépő öregember arcára.

– Ms. Masterson. Kérem. – A nehéz selyemköpeny bő ujjából
előbukkanó aszott kezével a szoba egyik felében álló székekre
mutatott. Scarlett bizonytalanul odasétált, majd óvatosan leült az
egyikre. Közben az öreg a székek közti kis asztalkához lépett és a
kék-fehér mintás porcelán teáskannából halvány színű italt töltött
a kikészített csészékbe. A levegőt friss füveket idéző élénk
teaillat töltötte be. Az öreg elforgatta a kezében az apró csészét
és szinte szertartásos mozdulattal a nőnek nyújtotta.

– Parancsoljon. – Az érdekes alakú teáscsésze jóleső
forrósággal simult a kezébe. Az öregember közben leült vele
szemben, egy hasonló csészét fogva az ujjai között. Lehunyt szemmel
beleivott, pár másodpercig élvezve a frissen forrázott tea
ízét.

Scarlett óvatosan belekortyolt a zöldes színben játszó italba.
Soha nem volt különösebben tearajongó, de az átható gyömbérillattal
keveredő jázmint felismerte. A zavarát látva az öreg bíztatóan
elmosolyodott. Mély barázdákkal szántott arcából jókedvűen
csillogtak a szemei.

– Kérem, nézze el egy öregembernek a bolondériáját. – Közben
letette a csészét az asztalkára. – Az utóbbi években egyre több
élvezetet találok a tea végtelen variációiban. – Végigsimított
ritkás ősz szakállán.

– Miért hívott ide? – Scarlett szinte suttogva ejtette ki a
szavakat. Hihetetlennek tűnt az egész. – És egyáltalán, mi ez az
egész? – Megrázkódott a hirtelen jött hidegtől és még szorosabban
szorította a teáscsészét.

Az
öreg reszelős hangon elnevette magát.

– Milyen udvariatlan is vagyok. Természetesen. Hiszen, még nem
mutatkoztunk be egymásnak. Csan-Cö Ming vagyok, a Ming kereskedőház
tulajdonosa. Ön a Yu Huangon van jelenleg. Nagyjából három
hete vettük fedélzetre; egy mentőkabinban sodródott a
Fuujinnak nevezett űrállomás maradványai között. – Rövid
szünetet tartott.

– Elnézést kell kérnem Ms. Masterson a talán kicsit szigorú
bánásmód miatt. – Kiintett az űr felé a kezével. – Amikor felvettük
a fedélzetre kicsit zavartabb volt a kelleténél. Jobbnak láttuk, ha
hagyjuk önt békét kötni a saját démonaival.

Scarlettnek tátva maradt a szája ezen pofátlan hazugság
hallatán, de visszanyelte a hirtelen feltörő indulatokat. Annyiban
igaza volt az öregnek, hogy az elmúlt hetek alatt sokkal higgadtabb
lett. Egy hónappal ezelőtti éne valószínűleg hangosan követelné a
szabadon bocsátását, és fenyegetésekkel bombázná az
öreget.

– Most érkezett el az idő, hogy végre szembe tudjon nézni a
múlttal. És a jelennel. – A ruhája ujjából egy lapot halászott elő
és átnyújtotta. A kezébe fogva a fehér e-papíron betűk tűntek fel,
és egységes szöveggé rendeződtek.

– Azt javaslom, olvassa el. Megvárom. – Ming előrehajolt és
újabb adag teát öntött magának. Hátradőlt és elgondolkodva forgatta
a kezében a csészét, belefeledkezve a tealevelek bukdácsoló
táncába.

Scarlett keze megremegett, amint elolvasta a fejlécet. Az írás
a Cryogen egyik szigorúan titkos igazgatótanácsi értekezletének a
jegyzőkönyve volt. Elvileg csak a tanács tagjai számára tették
ezeket elérhetővé. Végighúzta az ujját a lap oldalán, ezzel a
végére görgetve a szöveget. Igen, a hitelesítő jelzések is ott
vannak. Nagyot dobbant a szíve. Első látásra ez egy hiteles
példány. Visszagörgette az elejére és olvasni kezdte. Érezte, hogy
hideg verejtékcsepp gyűlik a lapockái között és lassan végiggördül
a selyemruha alatt. Alig ért a végére, máris az elejére ugrott és
újra olvasta a sorokat. Tíz perc múlva, immár könnyes szemmel dőlt
hátra. A lap kifordult a kezéből.

Ming
együtt érzően teletöltötte a teáscsészét és felé nyújtotta. A lány
szinte öntudatlanul vette át, miközben a gondolatai vadul vágtattak
az előbb olvasott szöveg körül. Ez nem lehet igaz. Nem lehet.
Szorosan lezárta a szemhéjait, hogy minél jobban kirekessze a
világot. Forró könnyek gördültek végig az arcán. Szerette volna
hinni, hogy ez egy ügyes hamisítvány, de a lelke mélyén érezte,
tudta, hogy a jegyzőkönyv valódi. Túlzottan is logikus volt az
egész. Néhány perc néma sírás után kinyitotta a szemét. Ming még
mindig őt nézte.

– Most mi lesz? – nyögte elhaló hangon. Utálta a helyzetet,
utálta magát, hogy ennyire gyenge, és utálta az egész
világegyetemet, amiért az ilyen csúnyán elbánt vele. – Átad
nekik?

Az
öreg megrázta a fejét.

– Nincs okom arra, hogy kiadjam a Cryogennek önt, Ms.
Masterson. Mi mindketten tudjuk az igazságot. Viszont nekik
szükségük van egy bűnbakra. Túl sokan haltak meg azon az állomáson.
Túl sok a magyarázkodnivaló. Rengeteg tanú volt, és az emberek
vérszomját ki kellett elégíteni. Ők sem számítottak az események
ilyen fordulatára. Kapóra jön ilyenkor, ha valaki elviszi a
felelősséget. Valaki olyan, aki még védekezni sem tud. És nem árul
el a kihallgatásán kényes dolgokat.

– De
hát nem is kerestek. Ha mégis előkerülök… – Nem fejezte be, mert
újra elszorította a torkát a sírás.

– Nem neheztelhet rájuk ezért. Ha objektíven nézzük, ön is
számos halálos ítéletet adott már ki a pályafutása során.
Valójában, ha a másik oldalon ülne, ön is ezt a döntést hozta
volna. Az pedig, hogy az egykori barátai üvöltenek a leghangosabban
a véréért, mindössze önvédelmi reflex a részükről. A céges világ
kíméletlen darwini törvényei ezt követelik tőlük. – Az öreg hangja
fáradtan, szinte közönyösen csengett.

Scarlett megrázta a fejét. A cég gyakorlatilag őt tette
felelőssé mindenért. A bázis pusztulásáért. Az emberek haláláért.
Azrael elvesztéséért. Az összes hibás döntésért. Azokért is,
amelyekhez semmi köze nem volt.

– Az
idő tájt nagy volt a kapkodás. Alig sikerült elérniük, hogy ne
szivárogjanak ki a videofelvételek. Biztosra veszem, hogy a
menekültek egy része is odaveszett. Azok, akik nem adták még
teljesen a lelküket nekik, nem értek haza. Amikor az őrület kicsit
lecsillapodott egy cirkálót visszaküldtek, amellyel módszeresen
eltakarították a romokat. Ha rá is jött valaki az igazságra, az
hallgat. A hivatalos verzió szerint a bázis elpusztult, mert a
főreaktorban váratlan üzemzavar lépett fel. Nagyobb összegek gazdát
cseréltek, és a kormányzati vizsgálóbizottság expressz sebességgel
kiadott egy sajnálkozó ténymegállapítást. Veszélyes dolog az űr
kutatása, és persze hősök, akik odavesztek. Az özvegyek fejedelmi
nyugdíjat kapnak a cégtől. Akik pedig így is kutakodni kezdenek,
azokat baleset éri majd.

Scarlett lehajtotta a fejét. Pontosan tudta ő is, hogyan
mennek ezek a dolgok. A Cryo még akkor is tagadná a dolgokat, ha a
Föld felett történik az eset és egymillió szemtanúja
lenne.

– Érdekes dolgok fognak történni Ms. Masterson. A világ egy
újabb keresztúthoz érkezett. – Ming végigsimított keskeny
szakállán. – Nekünk azonban megadatott a lehetőség, hogy eldöntsük,
merre megyünk majd tovább.

Ez
egyre érdekesebb, gondolta. A tea már lassan hűlni kezdett a
kezében. Lassú kortyokkal kiitta, és óvatosan visszatette a csészét
az asztalra. Közben nem vette le a szemét az aszott
figuráról.

– Mire akar kilyukadni Ming Úr?

– Az
űrhajó elvesztésével a Cryogen lába alól kirántották a talajt. El
fog tartani egy ideig, amíg meghozzák a helyes intézkedéseket.
Lesznek, akik megpróbálják majd ezt kihasználni.

Scarlett magában bólintott. A Cryo az elmúlt húsz évben már
alig nyert információt Azraeltől. Becksmannt biztosan megrázza majd
a dolog, de a cég érdekeltségei ennek aligha látják kárát. Sőt, még
az is lehet, hogy a Fuujinra költött pénzen máshol sokkal
nagyobb sikereket érnek el. Nem, a Cryoval továbbra sem célszerű
ujjat húzni.

– Mások viszont, akik felé mégiscsak kitudódott az idegen hajó
léte, egy másfajta lehetőséget fognak látni. – Az öreg talányos
tekintetéből Scarlett valami baljóst olvasott ki.

– Úgy gondolja, hogy… – a szavai függve maradtak a
levegőben.

– Úgy. – A szó keményen koppant. – A versenyfutás csak idő
kérdése. Talán már most megkezdődött. – Ming előrehajolt, és
tekintetét a nőébe fúrta. Scarlett beleborzongott az űrrel vetekvő
mélységtől, amit bennük látott.

– Azt kérem, hogy dolgozzon nekem. Ön ismerheti a Cryogen azon
titkait, amelyek még rejtve maradtak előttem. A segítségével egy
lépéssel előrébb fogunk járni, mint ők. Vagy bárki más. Ha sikerrel
járunk, olyan hatalomra teszünk szert, amely előtt ők is
tehetetlenül állnak majd.

Scarlett lehunyta a szemét. Nem sok választása maradt. Ming
hajóját nyilván nem fogja élve elhagyni ha nemet mond. Másrészt
nincs is hova mennie. A Cryo ügynökei megtalálják és eltűntetik az
utolsó szemtanút. És ha beigazolódik, amit az öreg mond, akkor
talán újra emberi életet élhet majd. Bár az esélyek nem nekik
állnak, de a remény még mindig jobb, mint a biztos bukás. A
küzdőszellem, amely annak idején rakétaként röpítette a cégen belül
az igazgatói pozícióba, most újra fellángolt.

– Nem leszünk túlzottan gyengék ehhez? Úgy értem, biztosan
hatalmas a Ming kereskedőház, de egy ekkora céggel szemben az
esélyek…

Az
öreg újra felvillantotta talányos mosolyát, ezúttal valamivel
szélesebben.

– Megértem, ha erre gondol. De valójában sokkal erősebbek
vagyunk, mint gondolja. Számos támogatónk áll az ügyünk mögött. –
Scarlett elgondolkodva körbenézett. A felismerés lassan kezdett
utat találni hozzá. Beleborzongott a lehetőségbe.

– Ms. Masterson. Ha gondolkodni szeretne…

A nő
megrázta a fejét. Arcára ráfagyott a mosoly és hetek óta most
először érezte, hogy világosan látja maga előtt az utat.

– Scarlett. Hívjon mostantól így. Végül is Ms. Masterson
meghalt odakint, nemde? – Kibámult az ablakon a mélyűr végtelen
sötétjébe. A zsigeri félelem ezúttal mintha elkerülte
volna.






* *
*






Fél
órával később, miután Scarlett visszatért a szobájába, kopogás
hallatszott Ming termének ajtaján. Myung, a személyi titkára lépett
be rajta, szertartásosan szinte a földig hajolva előtte.

– Nagyuram. Hivatott. – A megszólításban olyan ősi formákat
használt, amelyeket máshol már elfeledettnek véltek.

– Igen. Ms. Masterson igent mondott az ajánlatunkra. Mostantól
ő is a ház alkalmazottja. Gondoskodjon róla, hogy szabadon
járhasson, és megkapja, amit kér. De azért mindig tartsák rajta a
szemüket. – A nő apró fejmozdulattal jelezte, hogy így lesz.
Gyerekkora óta erre a feladatra nevelték, már szavak nélkül is
megértette a gazdáját.

– Azonnal intézkedem. Vegyem fel a kapcsolatot a Wei-ekkel
is?

– A
dolgok a terv szerint alakulnak. Lépjen kapcsolatba a Wei házzal és
jelezze, hogy a művelet a kettes fázisba lépett.

Ryland Degraw megállt a kis tavacska partján. A verőfényes
napsütés a szökőkútból feltörő vízcseppeken látványos szivárvánnyá
bomlott, teljessé téve a park idilljét. A látványára felriadtak a
déli napsütésben napozó aranyhalak, és közelebb úsztak a parthoz,
lehetőséget nyújtva Rylandnek, hogy megcsodálja színpompás
uszonyaikat.

A
park szövevényes, régi kastélyok kertjeit idéző labirintusa mögött
egy lapos lencsére emlékeztető kupolán csillantak meg a delelő nap
fényei. A Cryogen központi irodáját tervező művész a század eleji
minimalista stílusban építette fel a komplexumot. A polarizált
üvegfelületek alatt hangyaként mozogtak a cég adminisztrációjáért
felelős emberek. Mint egy óriás boly, döntötte el magában Ryland,
és lebiggyesztette az ajkát. Bár a művészek és építészek hatásos
munkát végeztek, az összkép számára még mindig túlzottan
hatásvadász és eklektikus lett. A maga részéről mindig is jobban
kedvelte a földi központot, a maga százötven éves ódon
épülettömbjeivel. Annak huszadik század végi lendületes vonalai és
fém-üveg felületei annak a kornak a haladásba vetett végtelen hitét
sugallták. Ez az új komplexum viszont maga a birodalmi gőg; nyugodt
erő, végtelen gazdagság és dekadencia ígérete. Az pedig, hogy éppen
ide helyezték át a cég irányítását, mélyreható változások előszelét
jelentette. De ettől függetlenül a park mindig lenyűgözte. Amikor
csak erre járt, nem hagyta ki, hogy ne látogasson el ide, a
tóhoz.

Ránézett a csuklójára tapasztott személyi asszisztensére.
Háromnegyed egy. Elszaladt az idő. Sarkon fordult, és elindult a
kupola felé vezető kaviccsal felszórt úton. Futólag ráköszönt egy
szembe jövő laborköpenyes csoportra, majd befordult a bejárathoz
vezető rózsafácskákkal szegélyezett sétányra. A tenger felől érkező
lágy szellő végigborzolta a virágpompába öltözött növényeket,
bódító illattal kényeztetve az erre járókat. Nehéz sóhajjal lépett
be a jöttére félresikló üvegajtón.

A
központ zsúfolt folyosóit a tervezők láthatólag megpróbálták a
kinti varázslatos világhoz hasonlóvá tenni. Minden sarkon kis fák
nőttek a padlóból; a falakat élő virágok özöne tette különlegessé.
Halk csilingelő muzsika szólt a rejtett hangszórókból, talán Hodson
vagy Jarre, találgatta Ryland. A fenti szinteken a kupola
oldalfalait leeresztették, és a kinti szellő járta át az épületet.
A központot vezérlő számítógépeket úgy programozták, hogy amikor
csak lehet, nyissa fel a külső paneleket: a Liberty ezen égövén
uralkodó enyhe időnek köszönhetően csak a nyár közepén és a téli
időszakban kellett lezárni őket. Korábban, ameddig nem járt itt
személyesen, végtelenül giccsesnek gondolta ezt az ötletet. De
belülről volt a helynek egy magával ragadó varázsa.

A
tanácsteremhez vezető különlifthez érve hanyagul tisztelgett az ott
álló biztonságinak. Az ujját a falon sötétlő dns-érzékelő laphoz
nyomta, majd egy pár másodperc múlva feltárultak az ajtók. Az őr
rezzenéstelen arccal intett neki, majd a szárnyak becsukódtak és
elindult a mélybe. Halk trilla jelezte amikor megérkezett. A
biztonsági ellenőrzés itt sem maradhatott el, majd miután
átverekedte magát az őrökön, belépett a terembe.

A
tanácsterem a kupola alapjául szolgáló sziklatalapzatban kapott
helyet, védelmet nyújtva az itt ülőknek, bármilyen helyzet is
alakulna ki odafent. A falát holovetítők szolgáltatták, amelyek
most a tengerpartot ábrázolták. Ryland tudta, hogy szükség esetén
ezekkel taktikai központtá is átalakítható a helység. Ennek
ellenére nem volt nagy: éppen csak a hosszú feketén csillogó
asztalnak és a köré elhelyezett székeknek adott helyet. Ahogy
elhaladt a széksorok mögött, futólag odaköszönt pár ismerősnek,
majd helyet foglalt a saját helyén, a vezér bal oldalán álló
harmadik fotelben.

– Késik a főnök – súgta oda a jobb oldalán ülő Kurt Zachary.
Ránézett. A ragyás képű Kurt nem volt éppen bizalomgerjesztő
figura, viszont pénzügyi lángészként ő ült a cég gazdasági ügyein.
Bár a szóbeszéd szerint soha nem mosolygott, Rylandnek első kézből
szerzett tapasztalatai voltak az ellenkezőjéről. Igaz, akkor Kurt
csúnyán a pohár fenekére nézett.

– Szokatlan – bólintott, de nem akart ennél jobban belemenni.
Kurt azonban nem adta fel.

– Mostanában minden az! Az egész cég felfordult, amióta Angus
nője elcseszte azt a bázist! – Kurt homlokán izzadtságcseppek
futottak végig. Ryland vállat vont. Scarlett Masterson valóban
csúnyán mellényúlhatott, de ebből a boszorkányüldözésre emlékeztető
lejárató kampányból már kezdett elege lenni. Amióta tudott a
Fuujinról, azóta sejtette, hogy egyszer ez a dolog meg fog
történni.

És
persze nem is mindenki járt rosszul ezzel. Amikor Angus Felton
eltűnt a tanácsból, az általa képviselt xenotechnológiai osztály
projektjeit Ryland igazgatóságához csatolták. Ahol mindig is lett
volna a helyük, mosolyodott el magában csöppnyi kárörvendéssel. Bár
az öreg talpnyalóival azóta is közelharcot vívott, de remélte, hogy
rövidesen sikerül majd végleg megszabadulnia tőlük.

– Nyugi – csitította Kurtot. – Biztosan csak tovább tartott a
golfmeccs.

A
pénzügyi igazgató megvetően horkantott, de ezúttal csöndben maradt.
Becksmann eddig mindig időben érkezett. Pár gombnyomással
rákapcsolta a csuklóasszisztensét az asztalba épített kijelzőkre,
és felderengett előtte a polarizált holoképernyő. Az ülés témakörei
azonban a szokásoktól eltérően nem jelentek meg. Sőt, semmi sem
jelent meg, állapította meg szemöldökráncolva.

Végignézett a többieken, de mindenki arcáról nyugtalanságot
olvasott le. Kurtnak igaza volt abban, hogy a Fuujin
katasztrófája felkorbácsolta a cég nyugodt állóvizét. Először a
tisztogatások és az átszervezések, majd pedig a hirtelen bejelentés
arról, hogy átteszik a cég székhelyét a Földről a Libertyre. Bár ez
logikus lépés volt, a dolog hirtelensége meglepte Rylandet. Holott
korábban ő maga kardoskodott e mellett.

A
Liberty a második kivándorlási hullámban került terraformálásra.
Míg az első kivándorlási szakasz a múlt század közepén jobbára még
a Szövetség irányításával és támogatásával jött létre, addig a
második szakasz alapvetően az első titkos cégháborúk idején kötött
Terrai Szerződés titkos záradékának a következménye volt. Az
Államszövetség, mivel érezte, hogy kezd kicsúszni az irányítás a
kezéből, engedélyezte a vállalatoknak, hogy saját terraformálási
projektekbe kezdjenek, és megvásároljanak egész világokat. A Cryo,
aki akkoriban vetette be először a Walterson-Huxley terraformálási
metódus javított módozatát, ezzel szinte egy teljes szektort nyert,
közepén a Libertyvel, egy gyönyörű, a Föld eredeti, még ember
előtti állapotára emlékeztető világgal. És ugyan a szerződés nem
adott teljes rendelkezési jogot a cégeknek a világaik felett, de a
Föld messze volt, és nemigen akaródzott neki beleszólni a helyi
ügyekbe; főleg, amíg a tulajdonosok befizették az ilyen-olyan
különadókat. Az új terraformálási módszerek pedig öt év alatt –
dupla olyan gyorsan, mint korábban – virágzó bolygókat teremtettek,
amelyek mentesek voltak a korai hibákból eredő problémáktól. A
Liberty lakossága már évekkel ezelőtt meghaladta a tízmilliót, és
azóta is igen gyorsan nő. Nem csoda, hogy Becksmann annak idején
ide építette fel a cég későbbi központját.

A
korábbi terv az volt, hogy szép lassan ide költözik majd át a cég,
de az, hogy az öreg egyetlen utasítással két hónap alatt
áttelepített mindent a Földről, sokkolta a dolgozókat. És
valószínűleg a szövetségi kormányt is.

Merengését az ajtó nyílását jelző szisszenő hang szakította
félbe. A beszélgetés moraja elhalt, és Becksmann beviharzott a
terembe. Alig néz ki százhúsznak, jutott eszébe a vicc, de
valójában a Cryogen mindenható vezetője nem nézett ki negyvennek
sem. Az évkönyvekben szereplő fotókon az öreg csak nagyjából
nyolcvan éves koráig öregedett, utána hirtelen egy harminc éves
alakként jelent meg, aki egyre kevésbé mutatta az öregedés jeleit.
A testét sorozatosan újabb és újabb klóntestekre cserélték,
miközben az agyát is speciális kezelésnek vetették alá, hogy
megakadályozzák annak öregedését. A cég egy külön osztálya
foglalkozott a neurális öregedés kutatásával, és ezzel az
ötvenévnyi tudással a háta mögött Becksmann biztosítottnak
tekinthette, hogy még egyszer ennyi ideig szellemi ereje teljében
elélhet. Persze csak ha nem hal erőszakos halált… de erre ott
vannak a katonák.

Ahogy
Becksmann helyet foglalt az asztalfőn, Ryland tekintette a vele
szemben ülő biztonsági főparancsnokra vándorolt. Az idős katona a
Cryo érdekeltségek védelméért felelő flotta egyenruháját viselte.
Andrew McPharsen, avagy az „admirális”, ahogy a háta mögött
nevezték, nem kevés gúnnyal, de annál több félelemmel. Az elmúlt
húsz évben a cég egyre erőszakosabban terjeszkedett, amelynek az
alapját az egyre hízó hadiflotta adta. Becksmann-nak nem kell
félnie éjszakánként, húzta el a száját. Lassan erősebbek leszünk a
szövetségi hadseregnél is.

– Nos, uraim. Látom, mindannyian itt vannak, akiket meghívtam.
– Mély hangjával és megnyerő tekintetével akár médiasztár vagy
politikus is lehetett volna. De valamikor régen mégis inkább
tudósnak állt, és részben az egykori NASA pénzből létrehozta a
Cryogent. Először főleg hibernációs technikákkal kísérleteztek a
bolygóközi utakhoz, de az első igazán komoly áttöréseket csak a
Plútó Expedíció előtt értek el, amikor több űrhajózáshoz kapcsolódó
szabadalmat is bejelentettek. Amikor elment a Plútóra 2036-ban, már
gazdag ember volt. Miután a nyolc éves út után alig néhány
emberével sikerült hazavergődnie a Naprendszer pereméről, hirtelen
megindult a Cryo diadalmenete. A plazmahajtómű, majd később az
ugróhajtómű és a terraformálási eljárás – ezek adták a Cryo
hőskorának legerősebb ütókártyáit, és Becksmann mesterien játszott
velük. A XXI. század közepére a cég már a legerősebb és
legbefolyásosabb vállalattá vált és csak a nagy öregek – ahogy egy
riporter annak idején elnevezte a régi óriáscégeket – voltak
képesek ellensúlyozni a hatalmukat.

De
hiába telt el egy évszázad, James Becksmann-Tanaka ugyanolyan
vehemenciával támaszkodik az asztalra, mint az alapítás idejéből
származó képen. Lazán kigombolt zakója alatt ugyanolyan tökéletes
izomtónusok látszanak, szakállában és hajában nyoma sincs ősz
hajszálaknak; makulátlan fekete mindkettő. Ha valaki nem néz a
szemébe, nem is tudná megkülönböztetni a régi énjétől. De a barna
szempár mélyén időtlen öregség csillog; Ryland még most is gyakran
elfordítja inkább a tekintetét, hogy ne kelljen azokban a
matuzsálemi szemekbe néznie.

– Minden bizonnyal egy sor kérdésük van, de ígérem, hogy
mindenre választ kapnak majd időben. De előbb az átköltözésről.
Martha? – Becksmann utálta az időhúzást és a felesleges köröket.
Rögtön a közepébe vágott, mint mindig.

Martha Goldsmith, azonosította magában Ryland az asztal
túlfelén ülő ötven körüli nőt. Martha valaha fájdalmasan szép nő
lehetett, de a kor és a mértéktelenül fogyasztott ajzószerek elég
csúnyán elbántak vele. Mindazonáltal ő Becksmann egyik jobbkeze, ha
lehet hinni Kurtnak.

– Minden a terv szerint lezajlott. – Az ősz hajú nő
végighordozta a tekintetét az egybegyűlteken. – A földi irodákat a
képviselet kivételével kiürítettük, és mindenkit átköltöztettünk a
Libertyre. Hasonlóan lezajlott a korábban beindított
átcsoportosítás is, így a procyoni és a Ross 248-on fekvő
hajógyárakat is átvontattuk ide. Az összes releváns űrbeli
létesítményünk a saját területünkre került. A védelmet
megerősítettük – biccentett az admirális felé. Az megfontoltan
bólintott. – Az utasításoknak megfelelően életbe léptettük a
szükséghelyzeti akcióterv B változatát is.

Ryland homlokán összeszaladtak a ráncok. Csak az ilyen
szikkadt vén tyúkok képesek ilyen szörnyű bürokratikus dumákat
lenyomni. Könyörgöm, mi az a szükséghelyzeti akcióterv B változata?
De inkább befogta a száját. A többieken végignézve vagy hasonló
értetlenséggel, vagy unott közönnyel találkozott. Valószínűleg nem
csak ő nem tudta. Becksmann viszont láthatóan elégedett volt az
eredménnyel.

– Köszönöm Martha. – Végignézett a hallgatóságon. – Mint
tudják, az elmúlt hetekben, hónapokban több intézkedést is tettünk
annak érdekében, hogy az érdekeltségeinket átcsoportosítsuk ide, a
Liberty szektorba. Erre elsősorban a Fuujin pusztulása, és
az azt kísérő körülmények miatt volt szükség. – Előhúzott egy
memóriakristályt a zakójának zsebéből, és benyomta az asztal
lapjába. A holoterminálokon egy sor jelentés tűnt fel.

– Áttételesen, de megtudtuk, hogy a Fuujin
katasztrófájában valószínűleg jelentős szerepe volt az indy
mozgalomnak. – Többen felszisszentek a teremben a hírhedt
terroristacsoport említésére. Bár ők magukat szabadságharcosoknak
hirdették, de a módszereik a huszadik század óta egyre csak
burjánzó terrorista szervezetekéi voltak. – A Fuujint az
idegen műtárgy kitörése előtt ők támadták meg, és utána
rendszerösszeomlást produkáltak a főszámítógépben. – Feltartotta
mindkét tenyerét. – Ne kérdezzenek a hogyanról. A szakértőink
jelenleg is vizsgálják ezt. Ahogy Scarlett Masterson szerepét is az
incidens során. De a lényegen a módszerek úgysem változtatnak. A
kimentett kommunikációs fekete doboz alapján egy indy bázisról
érkezett a jel, amely elindította a folyamatot.

A
teremben egy pisszenés sem hallatszott. Ryland két ujjával
megsimogatta az állát. Már sejtette, hogy mi fog jönni.

– Mindannyian tudjuk ebben teremben, hogy az indy mozgalom nem
más, mint az LMBC és társainak a fedőszervezete. Az pedig, hogy a
Flotta semmit sem tesz érdemben ellenük, annak a következménye,
hogy az LMBC csápjai elég mélyen gyökereznek a szövetségi
kormányban. – Becksmann összeszorította az ajkait. Kiütközött rajta
a feszültség. – Az elemzések azt mutatták, hogy az ellenség
kihasználhatja a gyengeségünket, ezért inkább megelőztük
őket.

Ryland is pontosan emlékezett arra, amikor két éve az LMBC-nek
sikerült hatalomra juttatnia az egyik bábját, mint a Szövetség
elnökét. Azt mondták, hogy akkor Becksmann személyes kudarcként
élte meg az esetet. Azóta a paranoiája csak tovább
erősödött.

– A
legnagyobb gondot a hajó elvesztése okozza. – Becksmann arca
megkeményedett. A korábbi barátságos mosoly lefoszlott róla. Most
leginkább arra a könyörtelen üzletemberre hasonlított, akit
előszeretettel ábrázolnak a földi médiatudósításokban. – A
folyamatban levő kutatásokat ez évekkel veti vissza. Vagy
évtizedekkel. – Arcán csalódottság és a düh keveredett.

Ryland magában ezzel nem értett egyet. Bár a cég korai
sikereit – és ami azt illeti a későbbiek egy részét is – az idegen
hajóból kinyert tudásnak köszönhette, az utóbbi tíz évben már a
saját kutatások kerültek előtérbe. Korábban több alkalommal is
vitába szállt Becksmann-nal ez ügyben, de most inkább hallgatott.
Nem látszott jónak az időpont az okoskodásra.

– Ezért úgy döntöttem, hogy újraindítom a Cormoran
projektet.

Néhány idősebb igazgatósági tag a jól értesültek
magabiztosságával bólogatott, páran felszisszentek, de a többség
elég értetlenül bámult maga elé. Kurt meglökte oldalról, és kezével
intett, hogy mi ez az egész. Ryland lassan ingatta a
fejét.

– A
Cormoran nem más, mint egy alternatív idegen források felkutatására
indított expedíció – adta meg a kimondatlan kérdésekre a választ
Becksmann. Rylandre nézett. – Ryland? Elmondaná pontosan miről is
van szó?

Ryland kihúzta magát ültében. Minden szem rá irányult a
teremben.

– Nos. Kezdjük azzal, hogy ez egy elég régi terv. Még a múlt
század végén elkezdtünk az idegen civilizáció nyomai után kutatni
az ember lakta helyeken. Először csak közvetve, xenoarcheológiai
ásatások finanszírozásával, majd közvetlenül a K+F felügyelete
alatt indított expedíciók révén. Aztán biztonsági megfontolások
miatt az egészet befejeztük, mert egyes körökben szemet szúrt, hogy
a Cryogen túlzottan látványosan érdeklődik a múlt emlékei után.
Mivel akkoriban pont akadt egy biztonsági résünk, az igazgatótanács
lezáratta a keresést.

A
Becksmann jobb oldalán ülő biztonsági főnök megköszörülte a
torkát.

– Az
elődeim olyan információk birtokába jutottak, amely szerint egyes
politikusi körökben felvetődött, hogy esetleg igazak lehetnek a
pletykák arról, hogy találtunk is egy leletet ezekben a
kutatásokban. Bár az igazságtól messze jártak, de egy vizsgálat
során gyorsan rajtaveszthettünk volna.

– Akárhogy is – vette vissza a szót Ryland – a Cormorant abban
a formában leállították. A Fuujin katasztrófa után viszont
azonnal felvetődött az újraindítás gondolata. Még a lezárás után
számos alternatívát megvizsgáltunk, és összesítettük a korábbi
kutatások eredményeit. – Körbenézett a várakozó tekinteteken. –
Négy világ. Ennyire tudtuk leszűkíteni a dolgokat Azrael korábbi
elejtett megjegyzései és a saját ásatásaink alapján. Több indirekt
bizonyíték is arra utal, hogy ezek közül az egyiken egy nagyobb
idegen leletre bukkanhatunk.

Látta, hogy egyeseket nem győzött meg.

– Esélyek? – Marthától volt az első. Ryland sejtette, hogy ez
lesz az első kérdés.

– Minden világnál átlagban tíz százalék. Ennél jóval kevesebb,
ha a 2040-es működő lelethez hasonlóra várunk. – Martha megvetően
lebiggyesztette a száját.

– Azaz valójában semmi. Mr. Degraw, miért kockáztassunk
erőforrásokat egy ennyire bizonytalan ügyért?

Mielőtt Ryland válaszolhatott volna, Becksmann
közbeszólt.

– Azért, mert nem engedhetjük, hogy az ellenségeink kezére
jusson egy ilyen műtárgy. Ha más talál rá akkor, ha mást nem is, de
azt nagyon gyorsan kiokoskodhatja belőle, hogy honnan szereztük a
saját tudásunkat. És akkor nagyjából bezárhatjuk a boltot. –
Néhányan helyeseltek az asztalnál.

– Miért? – kérdezte ezúttal hangosan Kurt. – Nem mindegy, hogy
honnan szereztük?

– Nem – rázta meg a fejét Kabrinsky, aki a cég jogi ügyeiért
felelt. – Ha valahogy ránk bizonyítják, akkor azonnal el is ítélnek
minket az emberiség egészét érintő lelet eltulajdonításáért. Ez
azonnali felszámolás, az érintetteknek esélyesen börtön, és így
tovább. Túl érzékeny most a helyzet ahhoz, hogy ne használna ki
bárki egy ilyen lehetőséget ellenünk. Még ha nem is érnek el
sikert, akkor is olyan csapás lehet a részvényeinkre, amit nehezen
hevernénk ki.

– Mindazonáltal – köszörülte meg a torkát Ryland – az sem lenne
jó, ha túl látványos keresgélésbe kezdenénk. Csak biztosra szabad
mennünk. A négy világból három olyan is van, amelyik nem tartozik a
mi fennhatóságunk alá. Maximális óvatosságot javaslok. – A
biztonsági főnök lelkesen bólogatott, és végül Becksmann is
beleegyezőleg intett.

– Helyes. Ryland, magára bízom az egészet. Megkap minden
támogatást, amelyet szükségesnek vél a sikerhez. Pénz, hajók,
emberek; bármi, amire csak szüksége van. Ha szükséges, bármilyen
eszközt felhasználhat. De eredményeket akarok, méghozzá záros
határidőn belül. – A fenyegető élt nem lehetett nem kihallani. Az
ősöreg szemek szinte izzottak.

Ryland mereven bámult maga elé. – Természetesen – nyögte. –
Nem okozunk csalódást. – A pillantása a szemben ülő admirálisra
esett. Amaz elvigyorodott, felvillantva csúf ragadozómosolyát.
Mindketten ugyanarra gondoltak. Csak a különbség az volt, hogy ami
őt mindennél jobban aggasztotta, az a másikat éppenséggel
fellelkesítette.


3






– Bravo Flight 112, itt a Peterson AFB irányítás. Kezdje meg a
gurulást a 32-es kifutóra – reccsent a színtelen géphang Aidan
Langford sisakjában. A fiú óvatos mozdulattal hátrahúzta a gázkart,
és a motorok engedelmesen felvisítottak. A nehéz F190B vadászgép –
becenevén a Vulture – lassú gurulásba kezdett a keskeny
szervizúton.

A
kifutópálya felett vibrált a levegő a forróságtól. A nyárnak ez a
szakasza többnyire kegyetlen hőséget hozott Colorado Springsbe, és
ez most sem volt másképp. A perzselő napsütés még a pilótafülke
légkondicionálása ellenére is éreztette a hatását. Bár már három
éve élt itt, soha nem tudta igazán megszokni az itteni klímát, és
hálát adott az égnek, hogy végre maga mögött hagyhatja a
környéket.

Az
akadémiai képzésnek ez volt az utolsó szakasza. Amióta felvették az
Eisenhower Katonai Akadémiára, erre a pillanatra várt. A Langfordok
négy generáció óta szolgálták a hadsereget; ott voltak minden
jelentős hadműveletben a huszonegyedik század kezdete óta, és a
család számos tagja többszörösen kitűntetett, magas rangú
katonatisztként vonult nyugdíjba. Dédapja óta mindannyian ezen az
akadémián végeztek. Bár a Szövetség megalakulása után az Egyesült
Államok Légierő Akadémiája nevet Eisenhower Katonai Akadémiára
cserélték, az intézmény alig változott azóta. Aidan egész
gyerekkorát meghatározták a nagyapja és apja katonatörténetei,
amelyek apáról fiúra szállva hirdették a Langfordok bátorságát és
hősiességét. Amitől más talán megcsömörlött volna, csak tovább
erősítette Aidan elszántságát, hogy amikor eljön az idő, maga is
katonai pályára lépjen. És most, három év kemény képzés után immár
képzett vadászpilótaként indul útra a Peterson légibázisról; készen
arra, hogy elfoglalja első állomáshelyét. Pont, mint előtte az apja
tette jó harminc évvel ezelőtt. Megakadt a szeme a zubbonyának
vállára varrt szimbólumot övező feliraton. „Tisztesség mindenek
előtt, szolgálat önmagunk előtt, tökéletesség mindenben, amit
teszünk.” Ez akár a Langfordok jelszava is lehetne, mosolyodott
el.

Kibámult a keskeny ablakon a lassan tovagördülő hangárok felé.
A kiterjedt komplexum előtt egy sor Hydra nehéz tehersikló
várakozott leeresztett rakodórámpákkal. A hajók a maguk tömpe,
lefelé lógó szárnyaikkal és rövid futóműveikkel szürke, döglött
madárként feküdtek a betonon. Hangyaként szorgoskodó reptéri
személyzet rajzott körülöttük, akik egy tucatnyi, jelenleg még a
teherautókon várakozó konténerek berakodásán dolgoztak. A jelzésük
szerint a siklók a Lexingtonhoz tartoztak, ahova Aidan is
tartott.

A
hátsó monitoron egy újabb Vulture fordult be Aidan gépe mögé. A
kecses F190B ha nem is számított a legújabb gépek közé, kétségkívül
a fiú kedvence volt. A keskeny törzshöz kapcsolódó meredek
nyilazású szárnyak, és a hatalmas ferde vezérsíkok kitűnő
manőverezést tettek lehetővé. Azon kevés vadász közé tartozott,
amelyek képesek voltak a légkörben való repülésre, és legalább
ilyen jó űrbeli profillal is rendelkeztek. Bár a szerepüket az
utóbbi időben a könnyebb és olcsóbban üzemben tartható Hornetek és
Waspek vették át, Aidan számára a Vulture maradt A vadászgép.
Amikor Miller ezredes a tegnapi eligazításon közölte, hogy ilyen
gépekre osztják be őket, majd kibújt a bőréből örömében. Kiképzésük
ugyan lefedte a Flotta által használt összes géptípust, de remélni
sem merte, hogy első állomáshelyére ilyennel repülhet
majd.

Kissé
elfordítva a hátsó vezérsík tövébe épített kamerát feltűnt mögötte
az osztag többi tagja. A 148-as kadétszázadot, amelyben eddig
tartoztak a tegnapi nap hivatalosan is feloszlatták. A helyén három
kisebb rajt hoztak létre, amelyek különböző hajókra kerültek. Ő
Vance-szel, Günterrel, és Alissával az újonnan alakított 99-es
Taktikai Űrszázadba került, amely, mint később megtudta, a
Lexington hordozócsoport egyik kísérőcirkálójára, a
Proteusra került beosztásra. Felrémlett előtte a tegnap esti
féktelen búcsú buli a városban és szomorkásan elmosolyodott. Furcsa
volt elbúcsúzni a többiektől, akikkel idestova három éve élt
együtt.

A
gurulópálya lassan elfogyott és könnyed mozdulatokkal a
felszállópálya felé terelte a gépet.

– Peterson AFB irányítás, itt Bravo Flight 112. Felszállási
engedélyt kérek. – A jól begyakorolt szavak könnyen peregtek a
szájából. Az elmúlt években rengeteg felszállásuk volt innen. Úgy
ismerte a légibázist és környékét, mint a tenyerét. Most mégis
kissé idegesebb volt a szokottnál.

– Bravo Flight 112. Felszállási engedély megadva. – A fedélzeti
számítógép monitorján egy sor kijelzés vörösről zöldre váltott,
jelezve, hogy a toronytól megérkeztek az engedélyek. Teljesen
hátrahúzta a gázkart és a Vulture fúvókáiból izzó hidrogén csapott
hátra. A sebességmérő meglódult, és még a gravitációkiegyenlítők
hatása mellett is érezte a motorok nyers tolóerejét. Felhúzta a gép
orrát és elrugaszkodott a betonról.

A
Vulture falta a kilométereket. Mögötte a raj többi tagja is
felzárkózott és rombusz alakzatba fejlődtek. A pilótafülke vékony
kilátóüvegén át nem sokat látott, de a navicompra pillantva
észrevette, hogy közelítenek az első fordulóponthoz. Valahol
alattuk, az Eisenhoweren tanuló diákok most éppen ebédszünetet
tartanak, és érdeklődve nézik a felettük elhúzó gépeket. Büszkeség
töltötte el, ha arra gondolt, hogy tanárai és kiképzői most éppen a
levegőbe néznek, és elégedetten mosolyognak a szoros kötelékben
repülő gépek láttán. A navigációs számítógép képernyőjén lepörögtek
a távolságot mutató számok, és a gép elfordult, jelezve, hogy
belépnek a függőleges emelkedési szakaszba. Maga felé húzta a
botkormányt, és maximális tolóerőre kapcsolta a gép négy motorját.
Valahol hátul elfordult néhány mágnesszelep, és a motorba ömleni
kezdett a hidrogén. A ramjet hatalmasat taszított a gépen, és a
Vulture az ég felé emelte az orrát. A háta mögött látszólag lángra
gyúltak a felhők, ahogy az égő hidrogéncsóván támaszkodva a gép
meredeken az űr felé tört.

A kék
égbolt lassan besötétedett, és felszikráztak a csillagok. A ramjet
kikapcsolt, és egy durva lökés jelezte, hogy a számítógép
beindította a fúziós motorokat. A fehér felhők a mélyben egyre
távolabb kerültek, eltakarva Colorado Springs szürke mozaikját,
majd az egész északi kontinenst. Egy pöccintéssel bekapcsolta a
pásztázó radart, amelyen feltűntek a környező űr objektumai. Miután
áttörte a sztratoszférát, a gép rázkódása is abbamaradt, és most
teljes csend borult a pilótafülkére. A radaron zöld pontok tűntek
fel előtte. A flottacsoport hajói a messzeségben halvány
csillagként ragyogtak.

– Itt FSS Lexington irányítás. Bejelentkezési folyamat.
Bravo Flight 112, azonosítva. Pályaelemek… – a hangsúly nélküli
számítógéppel generált hang beolvasta a jelenlegi pozíciójukat. A
számítógép jelezte, hogy a távoli hordozó lekérdezte a
transzponderük jelét, így azonosítva az érkező vadászokat. A
művelet elvileg teljesen automatikus volt; a számítógépek közötti
kommunikáción kívül nem igényelte Aidan beavatkozását. – Úti cél
FSS Proteus megerősítve. Lassítson ötszázra és kezdje meg a
leszállási műveletet.

Aidan
gyorsan áttekintette a pásztázó jelét, és lassított. A képernyőn
több tucat jel tűnt fel; kisebb-nagyobb űrhajók, amelyek a hatalmas
hordozót fogták körbe. A képernyőkön szép lassan kibontakozott a
Lexington gigászi törzse. A páncélozott leviatán egyike volt
a Szövetségi Flotta büszkeségeinek. Az egyik legnagyobb hordozó,
amelyet valaha építettek, fenyegető árnyékként borult a
csillagokra. A hajó teljes hosszában végigfutó két leszállópálya
között bonyolult struktúrájú felépítmény emelkedett ki, amelyek egy
roppant, több szelvényből álló hajtóműblokkhoz kapcsolódtak. A
teljes felületén lövegtornyok és indítóállványok meredtek az űrre,
készen arra, hogy pusztulást hozzanak bárkire, aki elég dőre ahhoz,
hogy nekirontson ennek az űrbéli szörnyetegnek. És akkor még nem
beszéltünk arról a rombolókból, cirkálókból és korvettekből álló
flottilláról, amelyek minden irányból körbefogták. Most először
gondolt irigyen azokra a csoporttársaira, akik a Lexingtonra
lettek beosztva. Micsoda érzés lehet egy ilyen óriáson szolgálni,
sóhajtott magában.

A
robotpilóta lassú fordulóba kezdett és a csoport szélén lebegő
sötétszürke hajó felé vette az irányt.

– Itt a Proteus. Üdvözlet a Vad menyéteknek! Örülünk,
hogy megérkeztek. – A szokásos automatikus üzenet helyett ezúttal
egy nő szólalt meg a másik oldalon. – A kapitány már várja
magukat.

Vad
Menyétek! Úristen, ki találja ki ezeket a neveket, ráncolta a
homlokát Aidan. Bár tudta, hogy a hasonló nevek teljesen
megszokottak, soha nem értette, hogy az instruktorai miért mondták,
hogy a hívójelek az ördög találmányai. De most kezdte
megérteni.

– Proteus, itt a 99-es Taktikai Mélyűri Űrszázad Bravo
raja. Leszállási engedélyt kérek.

– Leszállási engedély megadva Menyét-egyes. Üdv itthon! – A nő
hangjában némi kárörvendő vigyorgást vélt felfedezni. Lekapcsolta a
rádiót, és tárolta a kapott koordinátákat. A holografikus kijelző
kék vonalakat rajzolt a fiú elé az űrbe, mutatva a tervezett
leszállási pályát. A Proteus hétszáz méteres törzse már
vizuálisan is betöltötte a kilátást. Fémszínű testén felnyíltak a
vadászoknak fenntartott dokkok kapui. A belsejükből halványvörös
szükségvilágítás fénye szűrődött ki.

– Bravo Flight 112, itt a vezér. Leszállunk. Mindenki kövesse a
kiadott leszállási paramétereket. – A többiek sorban
visszaigazolták a vételt.

Aidan
egészen lelassított és elsuhant a hajó hasa alatt, a kivilágított
dokk irányába. Biztos volt benne, hogy most egy csapat tengerész
figyeli az új fiúk manőverezését, és nem akarta megadni nekik az
elégtételt, hogy bénázik a leszállásnál. Lélegzetét visszafojtva
óvatosan besiklott a dokkon. A vadász egy enyhe rándulással hatolt
át a dokkot védő vékony erőtérhártyán. Lekapcsolta a motort, és
kiengedte a futóműveket, miközben a hátsó képet mutató monitoron
ereszkedni kezdett a roppant zárófedél. A záródását még a zárt
kabinban is jól érezhető döndülés kísérte. Aidan megfordította a
gépet, hogy orrával kifelé álljon, miközben a padlóból kiemelkedtek
a gépet rögzítő katapultrendszer karjai. A karmok egy csattanás
kíséretében megragadták a Vulture-t, és lassan lehúzták a dokk
padlójára. A lábában érezte a hajó visszatérő mesterséges
gravitációját, amely ellen a vadász panaszos nyikordulással
tiltakozott. Sorban kikapcsolta az összes fedélzeti rendszert, és
kinyitotta a gép hasán levő búvónyílást, amelyen keresztül
elhagyhatta a gépet.

Lehúzta a sisakját, és kioldotta az övet. A kilátóablakon túl
felnyílt a dokk belső személyi bejárata, és egy fekete tiszti
egyenruhát viselő nő lépett be rajta. Feltartotta a hüvelykujját,
majd mosolyogva intett neki. Aidan kikászálódott, és elindult
kifelé. Feszültsége szép lassan felengedett, és mire a fedélzetre
lépett, már ő is mosolygott.

A
hajnal első sugarai vérvörös színekbe öltöztették a völgyet. A
barnásvörös sziklákon megtörő fény baljós árnyékok egész
labirintusát rajzolta a kietlen tájra. A felhők az éjszaka során
teljesen eltűntek, és a Namid Alfa lángoló korongjának felbukkanó
szelete szinte szétfolyni látszott a horizonton. A kékeszöld égbolt
egészen kísértetiesen ellenpontozta a látványt, ahogy a keleti
narancsból nyugaton szinte méregzöld színbe fordult.

– Félelmetes – suttogta Ryland. Rápillantott a mellette álló
idősebb nőre. Amaz elmosolyodott, de nem szólt semmit. Ryland
tekintete az egyre emelkedő napkorongról a lábai alatt fekvő
medencére vándorolt, amelyet még mindig az éjszakai műszak
xenonlámpái világítottak meg. Az odalent működő nehéz munkagépek
zaja ide csak tompán jutott el, de mozgásuk elárulta, hogy most is
dolgoznak. Közöttük több tucatnyi emberalak rohangált, egyre újabb
és újabb területeket jelölve ki az ásásra. A munkájuk nyomán
kialakult mesterséges kráter már most is csúf sebként terpeszkedett
a kanyonvidéken. Pedig még csak egy hete ástak.

– Tudta, hogy a helyiek a Szellemek Nyughelyének nevezik ezt a
vidéket? – fordult feléje hirtelen az ásatás vezetője, Anna Zwedyk.
A jó ötvenes n

